OBH 7877/1996.
Az állampolgári jogok országgyűlési biztosa általános helyettesének jelentése
Előadó: dr. Horváth Judit

A vizsgálat megindítása
Panaszos a XV. kerületi Polgármesteri Hivatal kárigényének rendezésével kapcsolatos eljárását kifogásolta. Állítása szerint az ugyanott gépkocsijával kárt szenvedett  másik személy kárát rendezték, az övét pedig nem. Kérdésére azt a választ kapta, hogy a másik károsult pedagógus, akinek szüksége van az autójára, ő pedig vállalkozó és önerőből is rendbe tudja hozatni a kocsiját. A vizsgálatot a diszkrimináció tilalma megsértésének alapos gyanúja miatt megindítottam. Tájékoztatást kértem a polgármesteri hivatal jegyzőjétől, aki időben válaszolt.

A megállapított tényállás
Panaszos a XV. kerületi Mátyás utcában gépkocsijával jelzés nélküli úthibába hajtott, gépkocsija megsérült. Igényével a jegyzőhöz fordult, panasza benyújtásáig azonban kárigényét nem rendezték. A jegyző tájékoztatása szerint, megfelel a valóságnak panaszos azon állítása, mely szerint az ugyanott kárt szenvedett másik személy kárigényét kielégítették. Időközben megállapították, hogy a csatornafedél hibáját a METROÉPSZOLG kivitelezési munkái okozták, ezért megkeresték a kivitelezőt, hogy a károkat közvetlenül fizesse ki a károsultaknak. Az ügyben egyeztetést is tartottak, de nem sikerült a kivitelezővel megállapodni. Ezért húzódott el panaszos ügyében a kártérítés kifizetése. Megkeresésünkre a polgármesteri hivatal kifizette panaszos számlákkal igazolt kárát.

Az érintett alkotmányos jog és a vizsgálat megállapításai
Az Alkotmány 70/A.  § (1) bekezdése szerint : " A Magyar Köztárság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül."
A jegyző válasza alapján megállapítottam, hogy a polgármesteri hivatal különbséget tett a két károsult között vagyoni helyzetük alapján és ezzel megsértette az Alkotmányban rögzített diszkrimináció tilalmát. Mivel azonban az alkotmányos visszásságot rövid úton orvosolták, ezért ajánlással nem élek.

Budapest, 1997. június 3.

Dr. Polt Péter